ཁྱོད་ཀྱི་དྲི་བ་འདི་ནི་ད་ལྟའི་འཕེལ་རྒྱས་འགྲོ་བཞིན་པའི་བོད་ཀྱི་གློག་བརྙན་འཕྲིན་རིག་གནས་ལ་འཕྲད་བཞིན་པའི་གནད་དོན་གལ་ཆེན་ཞིག་རེད་འདུག་སྙམ།དེ་ཡང་གློག་བརྙན་དང་བརྙན་འཕྲིན་གྱིས་མཚོན་པའི་རིག་གནས་དང་ཚན་རྩལ་དེ་དག་དང་བོ་ནུབ་ཕྱོགས་འབྱོར་ལྡན་རྒྱལ་ཁབ་དག་ནས་དར་གཞི་རྒྱས་ཤིང་།རིམ་གྱིས་རྒྱ་ཡུལ་ནས་བོད་ཡུལ་དུ་དར་འགོ་བརྩམས།དེ་རིང་བོད་མི་བྱིངས་ཀྱི་འཚོ་བའི་ཁྲོད་ལོངས་སུ་སྤྱོད་ཐུབ་པ་ལ་དོན་དངོས་ཐོག་ཚོད་ལྟའི་རང་བཞིན་གྱི་འགག་སྒོ་རབ་དང་རིམ་པ་ཞིག་བརྒྱུད་ཡོད་པ་རེད་ལ།ལྷག་པར་དུ་བོད་ལྗོངས་དང་མཚོ་སྔོན་སོགས་སུ་བོད་སྐད་ཀྱི་རིག་རྩལ་དགོངས་ཚོགས་བརྙན་འཕྲིན་ཁྲོད་བསྟན་པ་དེས་བོད་ཀྱི་གླུ་བ་གླུ་མ་རྣམས་ལ་སྒེར་གྱི་གླུ་སྡེར་དང་བརྙན་སྡེར་འདོན་པར་ལམ་ཁ་གསར་བ་ཞིག་ཕྱེས།སྟོང་ལོ་གཉིས་པ་ཚུགས་པ་ནས་ད་ལྟའི་བར་གྱི་ལོ་བཅུའི་ནང་གླུ་བ་གླུ་མའི་མི་འབོར།གཞས་དང་བདུང་ལེན་གྱི་རྣམ་གྲངས་སོགས་འཕེལ་རྒྱས་ཀྱི་འགྲོས་ཧ་ཅང་མྱུར་བའི་སྣང་ཚུལ་ཐོན་ཡོད་ལ།སྒྱུ་རྩལ་ཁྱད་ཆོས་ཀྱི་སྟེང་ནས་ཀྱང་མངོན་སྟངས་མི་འདྲ་བ་དུ་མ་ཞིག་ཐོན་འདུག་པ་མ་ཟད།དེ་དང་འབྲེལ་བའི་གར་སྟེགས་མཛེས་རྩལ་དང་འཁྲབ་སྟོན་པའི་འཆམ་ལྭ་སོགས་ཀྱི་གསར་བསྒྱུར་ཇུས་འགོད་ཐད་ལའང་འཕེལ་འགྱུར་ཧ་ཅང་ཆེན་པོ་ཕྱིན་ཡོད་པ་བཅས་གྲུབ་འབྲས་གང་ལ་གང་འཚམས་ཤིག་ཐོབ་འདུག་པ་ནི་སྨྲ་མ་དགོས་སོ།།